नई दिल्ली।
गुजरात के मुख्यमंत्री नरेंद्र मोदी
और भाजपा के वरिष्ठ नेता लालकृष्ण आडवाणी की तल्खी
कम होने का नाम नहीं ले रही है। मोदी को बीजेपी चुनाव अभियान समिति का अध्यक्ष बनाए जाने के अगले दिन ही आडवाणी ने बीजेपी राष्ट्रीय कार्यकारिणी, चुनाव समिति और संसदीय बोर्ड से इस्तीफा दे दिया है। आडवाणी ने इन पदों से इस्तीफा देते हुए पार्टी अध्यक्ष राजनाथ सिंह के नाम चिट्ठी भी लिखी है। इस चिट्ठी में आडवाणी की नाराजगी जाहिर हो रही है। आडवाणी ने कहा है कि पार्टी में व्यक्ति विशेष का महत्व बढ़ता जा रहा है जो पार्टी के उसूलों के खिलाफ है। आडवाणी का इस्तीफा: अब हो सकती हैं ये पांच बातें
राजनाथ सिंह आज आडवाणी को मनाने उनके घर भी गए थे। लेकिन आडवाणी की नाराजगी कम नहीं हुई। आडवाणी ने पार्टी के पद छोड़े हैं, पार्टी नहीं। आडवाणी एनडीए के चेयरमैन बने हुए हैं।
एक ओर मोदी और आडवाणी के बीच दूरियां बढ़ती जा रही हैं तो आडवाणी को अपना गुरु बता चुके मोदी अब भी उन्हें आदरणीय बता रहे हैं। मोदी ने एक बार इंटरव्यू में कहा था कि जब वह राजनीति में नहीं थे तो आडवाणी के इंटरव्यू से उन्हें काफी प्रेरणा मिलती थी। आडवाणी के विचार पढ़ कर उनके विचार को धार मिलती थी। मोदी ने स्वीकार किया था कि आडवाणी के विचारों का उनकी विचारधारा में अहम योगदान रहा है। लेकिन बीजेपी चुनाव प्रचार समिति का अध्यक्ष बनाए जाने पर मोदी ने एक बार भी आडवाणी का नाम नहीं लिया।
मोदी और आडवाणी में 'फूट' की शुरुआत साल 2005 में उस वक्त हुई, जब जिन्ना प्रकरण में अलग-थलग पड़ गए आडवाणी की उनके 'शिष्य' मोदी ने ही मदद नहीं की। आडवाणी ने जिन्ना को धर्मनिरपेक्ष और हिंदू व मुस्लिम एकता का प्रतीक बताया था। ताबूत में आखिरी कील 17 सितंबर 2011 को उस वक्त लगा, जब मोदी ने अपना तीन दिन का सद्भावना व्रत शुरू किया। प्रधानमंत्री की कुर्सी की चाह में मोदी ने मुसलमानों से गले मिलने में भी संकोच नहीं किया। उसी साल दो अक्टूबर को आडवाणी पोरबंदर से भ्रष्टाचार विरोधी यात्रा शुरू करने जा रहे थे लेकिन मोदी की इस हरकत के कारण आडवाणी ने नीतीश कुमार के बिहार से यात्रा शुरू की। यात्रा का स्थल था जयप्रकाश नारायण की जन्म स्थली सिताब दीयारा।
hin_Deva bho_Deva awa_Deva hin_Deva awa_Deva hin_Deva hin_Deva